SKRIFTLIG FORESPØRGSEL E-1164/02

af Bart Staes (Verts/ALE) til Kommissionen

(23. april 2002)

Om: Gennemførelse af projektet frivillige turistførere i kommunen Casina

I kommunen Casina (Reggio Emilia regionen Emilia Romagna Italien) har ungdomsgrupper og kommunalrådsmedlemmer foreslået at uddanne frivillige turistførere med henblik på at fremme en kulturel, social og gæstfri turisme. Ifølge dette projekt skal der uddannes grupper af frivillige med kundskaber inden for historie, kultur, miljø og sprog, som fra maj til september skal ledsage og føre turister og besøgende inden for kommunen Casina. Disse turistførere skulle være fuldstændig gratis for de grupper, som ønsker at besøge kommunen Casina og områderne i Appenninerne ved Reggio, som er rige på historiske, kunstneriske, miljømæssige og landskabsmæssige seværdigheder. Kommunen Casina, hvis territorium til dels er

omfattet af mål 2, ligger i et bjergområde i provinsen Reggio Emilia i en gennemsnitshøjde på ca. 540 meter over havoverfladen. Den har et net af vandrestier på omkring 25 km, som til dels indgår i Matilde di Canossa-ruterne. Området har brug for en betydelig turistmæssig valorisering, og kommunens midler er begrænsede.

Er det muligt i forbindelse med mål 2 (som kommunen Casina til dels er omfattet af) at opnå midler til udvikling af kulturturisme eller midler til regionale udviklingsprogrammer (EFRU) med henblik på gennemførelsen af ovennævnte program?

Hvilke former for samarbejdsstøtte fra Europa-Kommissionen kan iværksættes til gennemførelsen af dette projekt?

Svar afgivet på Kommissionens vegne af Michel Barnier

(11. juni 2002)

Ifølge subsidiaritetsprincippet henhører både vurderingen og udvælgelsen af de projekter, der foreslås medfinansieret af strukturfondene, under de regionale og nationale forvaltningsmyndigheder.

Enhedsprogrammeringsdokumentet for de områder, der hører under mål 2 i regionen Emilia Romagna i perioden 2000-2006, indeholder to foranstaltninger i turistsektoren, som kan medfinansieres af Den Europæiske Fond for Regionaludvikling (EFRU). Den første vedrører kvalifikationer og støtten til turistvirksomheder. Den anden vedrører valoriseringen af ressourcerne i bjergområder og foreslår en række integrerede aktioner, der tager sigte på at øge og udvikle turisterhvervets kapacitet.

Hvad angår det pågældende projekt, dvs. uddannelsen af turistførere, vil det kunne indgå i den type foranstaltning, der medfinansieres af Den Europæiske Socialfond (ESF) inden for rammerne af det operationelle program (OP) Emilia-Romagna under mål 3 for hele det regionale område.

Eventuelle ansøgninger om medfinansiering og spørgsmål vedrørende reglerne for at opnå støtte fra strukturfondene kan rettes til følgende myndigheder:

- for enhedsprogrammeringsdokumentet for mål 2-områder: Direzione Attività Produttive, Commercio e Turismo, Viale Aldo Moro 30, I-40127 Bologna, tlf.: +39 051 283 869, fax: +39 051 283 615,e-mail: ubfontanesi@regione.emilia-romagna.it;

- for det operative mål 3-program: Dott.ssa Cristina Balboni, Regione Emilia Romagna, Viale Aldo Moro, 38, I-40127 Bologna, tlf.: +39 051 283 374, fax: +39 051 283 867,e-mail: fp_direz@regione.emilia-romagna.it

I øvrigt kan der gennem den europæiske volontørtjenesteordning under Ungdomsprogrammet ydes støtte til unge, der kommer fra andre lande. Formålet med den europæiske volontørtjenesteordning er at oplære unge mennesker gennem deltagelse i projekter i udlandet og at tilføre lokale projekter en europæisk dimension.

Hvad angår den europæiske volontørtjenesteordning, beder Kommissionen det ærede medlem om at rette henvendelse til: Agenzia Nazionale Italiana Gioventù, Dott.ssa Cinzia Marulli, Via Fornovo 8 Pal. A; I-00192 Roma, tlf.: +39.06.3675.44.82, fax: +39.06.3675.45.29, e-mail: azione2@gioventu.it